钦定古今图书集成/方舆汇编/职方典/第1282卷 > 《游紫霞岩赋》乐雷发
## 钦定古今图书集成/方舆汇编/职方典/第1282卷 > 《游紫霞岩赋》乐雷发

邑有山曰“九疑”，盖天下之名山也。山之岩洞最胜者
曰“斜岩”，乃唐刺史薛伯高命名。石磴层悬，古木修森，
紫霞丹雾，蓊郁时濛，而崆峒轩豁如磬。斯俯焉，中涵
异景，外多胜致。古迹既微，篆刻藓落。至道初，宰相张
观以使相守永州，邑宰黄侯甲于是撤荒扬馥，振新
饰美，追旧游之芳踪，然后斯洞之复有主也。余与客
挟琴携尊，游而乐之。趣无竟兮逸思狂，神恍惚兮魂
飞扬。庆此生之上方，忘步蹴之周章。乃喟然叹曰：“噫
嘻，巨灵其有私乎？夫何造异铸奇，檠芳捧胜，去巽城
而非遐，助吾邦之奇兴？人愈杰，地愈灵，料三楚兮倍
精神，接衡岳之翠岫，隔紫陌之红尘。尔其圆翚高幡，
虚门两辟，纳霄汉之昭回，任风云之出入。光霁洞其
朦胧，幽深排以赫奕。踏层谷之逶迤，间悬岖之崒嵂。
左之降兮东阶，右之陟兮西级。布砥桥以虹横，贯清
渠而弗息。奋龙髯于天际，掀神手于崔嵬。轻萝旁绣，
甘露斜飞。雕虫篆画，衒彩呈奇。右寻幽而金锢，左悬
窦而可入。氤氲缥缈，倾斜突兀。投烈炬兮星电，猛陟
身兮仙梯。参梵侣于石藏，听咿唔于紫虚。洞纡径而
越僻，泉绕阁而泓漪。华表插地窆，瑞莲自天垂。鸣蝌
蚪于邃奥，沛淋漓于郊堤。盼红门则宫阙俨然，蹑雪
府而瑶光彻肌。绎前贤之游咏，契仙子之栖迟。惊雷
轰之隐隐，沐微雨之霏霏。挹清风以舒怀，拂曙云而
湿衣。醉杨梅以益兴，摛瑜扉而藻篱。呼青牛于田畔，
钓神龙而忘机。钟鼓铿铿乎立号，鹅管滴滴乎香乳。
琼花来霄汉，璃琉宝盖垂天日，鼎耀月星交辉。瞻十
洲之渺洋，蹲三岛之腾巍。消胸中之芥蒂，藐金紫兮
欲何为。”已而出洞府，依仙案，背危崖，踞苍版，丹灶烹
葵，石盆漩盏。恣狂舞而高歌，在浅斟而细啖。进丝桐
以宣和，信履道之坦坦，江声潺其悠悠。纷天籁之中
感，跨明堂清庙之所为，而有若太古淳庞之既挽也。
尊罍既倾，樗蒲以辍，濯沧浪于曲流，漱金华之芳冽，
体兮倍其轻清，心兮增其皎洁，嚣嚣乎如隐于蓬莱
阆苑之清虚，而有得于仙丹之调摄。亡何，有羽人寄
于岩右之亭者，莞然而至曰：“何居乎二三子之怡然？
嘻嘐然处者，岂若以斯洞之蹁跹，能畅英贤之思乎？”
余曰：“唯唯。斯盖一日之奇逢，足当百年之荣遇也。羡
吾子以弥年之晚落，擅采眺之雍雍，果何春何夏，何
秋何冬，而有得其形容。”羽人曰：“试听之，夫木德载阳，
勾芒用命，条风郁兮冲融，丽日迟兮掩映，野花贡其
幽香，珍禽弄以新韵，苔色发兮琼蕤，葆光摇兮玉润，
此殆非人”间之春也。灵威谢青帝而东去，祝融鞭火
龙而南来。山轩风豁，水阁天开，炎光高御，暑气遥排。
袭凉飙于暗“受清荫而如怀”，此殆非人间之夏也。
斗之西兮气之金，千芳敛兮百英尘，乃却阴霾于不
至，留和气以长存，挺璚葩之衬润，群瑶草以凝芬，人
间之秋有此乎？及其觱发而寒，栗烈而虐，含荏苒之
韶华，破严凝之萧索，晴岚暄兮熏蒸，暖气缊兮磅礡，
喜唤石之足凭，爱温泉之可酌。熙熙乎若与春台而
相忘，而不知岁时之赴壑，人间之冬有此乎？而吾乃
姑乘化以游息，漠然不觉乎《春秋》。乐藏修之有托，与
斯世兮焉求？会天真于守一，目已无乎全牛。然使皆
不为吾兮，果将谁其巢由？使皆由夫吾兮，又将谁其
伊周？而惟躅芳尘者之商筹。余曰：“命之矣。”未几策藜
催归，斜阳送煖。出谷口而舒目，渺乾坤于一盼。玉辔
踏春以迫随，曾不让彼天台之游玩。倚亭旷顾，蹒跚
旋还，若自广寒诸宫之既降兮，而偶在于人间。于是
泊于九州之泉厓。有友人者遇而问焉：“吾固知数子
之熟察于紫霞矣，而亦为何游乎？”余曰：“有是哉！彼其
燕闲自适，沉静无哗，肆精神以旷达，绝尘冗之纷拏。
富贵者而游之焉，将自失其荣华也。”染以澹泊之风，
得乎清新之趣，朱紫不足以入其心，轻肥不足以介
其意，贫贱者而游之焉，将自忘其空匮也。浩浩兮而
旷阔，穆穆兮而深沉，任周旋以笑傲，泯形迹于无声，
“褊浅者而游之焉，将自大其胸襟也。通一窍之玲珑，
宏四围之敞豁，灵台随以虚明，蔽锢因而销铄。愚戆
者而游之焉，必自昭其聪觉也。”岂惟是哉？游焉而得
乎淳庞者，诡谲可以消其邪心；游焉而得乎舒徐者，
刚锐可以消其躁急沉痾；而有得焉，必自消其腠理
愤郁；而有得焉，必能洒落而和平。在修真焉，则自得
其天之妙；在吾儒焉，则自益其意之腾。此其大略也。
若以吾之言为迂兮而不信，请质诸紫霞之主人。